Νίκος Παλαιοκώστας

Ο Νίκος Παλαιοκώστας (Μοσχόφυτο Τρικάλων, 1960 – Τρίκαλα, 26 Απριλίου 2025) ήταν Έλληνας ληστής και ο μεγαλύτερος αδελφός του καταζητούμενου Βασίλη Παλαιοκώστα. Έδρασε για αρκετά χρόνια είτε μαζί με τον αδερφό του είτε μόνος, πραγματοποιώντας κυρίως ληστείες τραπεζών καθώς και μία απαγωγή.

Βιογραφία
 Πρώτα χρόνια 
Ο Νίκος Παλαιοκώστας γεννήθηκε το 1960 στο χωριό Μοσχόφυτο των Τρικάλων. Ήταν ένα από τα πέντε παιδιά του Λεωνίδα και της Γεωργίας Παλαιοκώστα. Το 1979 αποφάσισε να γίνει ναυτικός και μπαρκάρισε στα καράβια. Πολύ γρήγορα, όμως, εγκατέλειψε τη θάλασσα και επέστρεψε στην Ελλάδα, όπου άρχισε να επιδίδεται σε μικροκλοπές και διαρρήξεις μαζί με τον μικρότερο αδερφό του, Βασίλη, ο οποίος είχε ήδη ξεκινήσει την εγκληματική του σταδιοδρομία.

 Εγκληματική δράση 
Το 1988 ο Νίκος Παλαιοκώστας φυλακίστηκε στις φυλακές των Τρικάλων, αλλά με τη βοήθεια του Βασίλη, απέδρασε στις 18 Δεκεμβρίου εκείνου του έτους. Ωστόσο, στις 3 Φεβρουαρίου 1990 συνελήφθη ξανά για κλοπές. Τον Απρίλιο του ίδιου χρόνου συνελήφθη και ο Βασίλης για κλοπή αυτοκινήτου, ενώ προετοίμαζε σχέδιο για να τον βοηθήσει να αποδράσει εκ νέου.

Η γνωριμία του Νίκου Παλαιοκώστα με τον Κώστα Σαμαρά τη δεκαετία του 1980 υπήρξε καθοριστική, αφού οι τρεις τους ξεκίνησαν να διαπράττουν ληστείες τραπεζών σε όλη την Ελλάδα. Η πιο γνωστή ληστεία τους πραγματοποιήθηκε τον Ιούνιο του 1992, όταν λήστεψαν το υποκατάστημα της Εθνικής Τράπεζας στην Καλαμπάκα, αποσπώντας 125.000.000 δραχμές. Ήταν η μεγαλύτερη σε λεία ληστεία τράπεζας στην Ελλάδα.

Την Παρασκευή 15 Δεκεμβρίου 1995, η ομάδα Παλαιοκώστα και Σαμαρά πραγματοποίησε την πρώτη απαγωγή στην Ελλάδα, απαγάγοντας μέσα από το σπίτι του στη Θεσσαλονίκη τον βιομήχανο Αλέξανδρο Χαΐτογλου. Η ομάδα ζήτησε λύτρα ύψους 260.000.000 δραχμών για την απελευθέρωση του θύματος. Η οικογένεια Χαΐτογλου κατέβαλε τα λύτρα και οι διωκτικές αρχές εξαπέλυσαν ανθρωποκυνηγητό για να εντοπίσουν και να συλλάβουν την ομάδα. Μόνο μετά από τρία χρόνια ερευνών και καταδιώξεων, το 1999, οι αρχές κατάφεραν να συλλάβουν τον Βασίλη Παλαιοκώστα έπειτα από αυτοκινητιστικό ατύχημα στο 90ό χλμ της εθνικής οδού Λαμίας – Λειβαδιάς. Ο Βασίλης στη συνέχεια καταδικάστηκε σε 25 χρόνια φυλάκιση για την απαγωγή Χαΐτογλου.

Ο Νίκος Παλαιοκώστας φέρεται, σύμφωνα με τις διωκτικές αρχές, να ήταν ο οργανωτής της πρώτης απόδρασης με ελικόπτερο από τις φυλακές Κορυδαλλού, όπου δραπέτευσαν ο αδελφός του Βασίλης και ο Αλκέτ Ριζάι τον Ιούνιο του 2006.

 Σύλληψη 
Ο Νίκος Παλαιοκώστας, που καταζητούνταν για τουλάχιστον 16 χρόνια, συνελήφθη τελικά την Τετάρτη 13 Σεπτεμβρίου 2006 έξω από το χωριό Λιβάδι στον Παρνασσό, πέφτοντας σε μπλόκο που είχε στήσει η αστυνομία της Λιβαδειάς. Προσπάθησε να αποφύγει το μπλόκο αναπτύσσοντας μεγάλη ταχύτητα, αλλά το όχημά του εξετράπη της πορείας του και βγήκε εκτός δρόμου. Στο αυτοκίνητό του οι αστυνομικοί εντόπισαν ένα αυτόματο όπλο και σφαίρες.

Τα τελευταία χρόνια κρατήθηκε στις φυλακές του Αγίου Στεφάνου Πάτρας. Σύμφωνα με απόφαση του Μονομελούς Εφετείου Κακουργημάτων, εξέτιε ποινή 197 ετών και 376 μηνών για σωρεία αδικημάτων. Το 2018 και μετά από 13 αιτήσεις για ολιγοήμερη άδεια, η αίτησή του απορρίφθηκε, με το αιτιολογικό ότι «η ποινική του κατάσταση και η σχέση του με τη Δικαιοσύνη δεν παρείχαν τη βεβαιότητα ορθής χρήσης της άδειας».

 Αποφυλάκιση και θάνατος 
Στις 6 Οκτωβρίου 2021, το δικαστικό συμβούλιο αποδέχθηκε την αίτηση αποφυλάκισής του για λόγους υγείας και αποφάσισε ότι θα εκτίσει το υπόλοιπο της ποινής του σε κατ' οίκον περιορισμό στο πατρικό του σπίτι στα Τρίκαλα, με δικαίωμα εξόδου δύο φορές την εβδομάδα.

Απεβίωσε στις 26 Απριλίου 2025, σε ηλικία 65 ετών.

Παραπομπές

Κατηγορία:Έλληνες εγκληματίες
Κατηγορία:Ληστές